GiliGold/VAD_KnessetCorpus huggingface dataset:
אורלי לוי אבקסיס: אחת הילדות שלי אומרת שאני לפעמים חופרת, אז אני מקווה מאוד שלא חפרנו לכם יותר מדי.
אורלי לוי אבקסיס: ואני אבקש מ-?
<עדי טפיארו: אני עדי טפיארו מיקנעם עלית ורציתי רק לציין שאני ההיפך, אני די מאמין בקפיטליזם ושהחזק שורד וכל אחד צריך להתקיים לפי - - -
אורלי לוי אבקסיס: אני מקווה שיש 'אבל'.
<עדי טפיארו: אבל אני חושב שאנחנו נמצאים פה בכנסת והכנסת היא ייצוג לכל העם ומה שאנחנו רואים פה הוא ההיפך ממה שצריך להיות.
<עדי טפיארו: למרות שאני מאמין בקפיטליזם, כשראש הממשלה אוכל ב-20,000 שקל גלידה בחודש או בשנה, אני לא יודע, מה שזה יהיה, וילד מלוד חי על סנדוויצ'ים עם חומוס כל השבוע - - -
<קריאה: כל החודש.
<עדי טפיארו: כל החודש, אני חושב שזה באמת לא צודק.
<עדי טפיארו: דווקא כשאנחנו פה בכנסת - - -
אורלי לוי אבקסיס: רק אל תשכח להגיד שה-20,000 ומשהו אנחנו משלמים, הציבור.
<עדי טפיארו: נכון.
אורלי לוי אבקסיס: יכול להיות שגם אותו ילד שאוכל את החומוס.
<עדי טפיארו: בדיוק.
<עדי טפיארו: ודווקא בכנסת, שהיא אמורה לייצג את העם, אנחנו כן צריכים שהם ישמשו דוגמה ויראו לאחרים.
<עדי טפיארו: דווקא מהמקום הזה זה בא ודווקא מפה אנחנו צריכים ללמוד את האחריות שיש לנו בתור אזרחים שגרים במדינת ישראל.
אורלי לוי אבקסיס: אני מה זה מודה לך.
אורלי לוי אבקסיס: אני מודה לכל מי שהשתתף פה ואנחנו ממליצים לכם להגיע בשעה שתיים.
אורלי לוי אבקסיס: היום ה-3 בדצמבר 2014, י"א בכסלו התשע"ה והשעה 09:30.
אורלי לוי אבקסיס: הנושא שעל סדר היום הוא הצעת חוק נציבות זכויות הילד, התשע"ג-2013.
אורלי לוי אבקסיס: נזכיר שוועדת השרים לענייני חקיקה, באישור ממשלה, העבירה את הצעת החוק שלי שמספרה הוא פ/810.
אורלי לוי אבקסיס: להצעת החוק הזאת צורפו במליאה עוד שתי הצעות חוק די זהות שקיבלו את אישור המחלקה המשפטית, האחת של חברת הכנסת עדי קול וחברים והשנייה של חבר הכנסת דב חנין וחברים.
אורלי לוי אבקסיס: אנחנו הסכמנו להמתין להצעת חוק ממשלתית.
אורלי לוי אבקסיס: ההסכמה הייתה תוך חצי שנה שעברה מזמן.
אורלי לוי אבקסיס: הסכמנו להמתין עוד קצת מאחר שידענו שיש איזושהי הצעה מתגבשת ממשלתית, אם לצערנו הרב הכנסת מתפזרת וכדי להתחיל את כל התהליך הזה מחדש – ואני חושבת שיש כאן אמירה כל כך חשובה בכל מה שנוגע לזכויות ילדים, לייצוג ילדים, שכמו בקידום מעמד האישה מסתכלים לגבי חוקים והשפעה שלהם ומבקשים את חוות הדעת שלהם לשינויים בחברה ואיך זה משפיע על אותה קבוצה - קודם כל, להרגיע, כאן אנחנו רק מנסים להציל כי איננו יודעים מי יהיה שר המשפטים בקדנציה הבאה, האם נוכל להעביר את הנושא החשוב הזה.
אורלי לוי אבקסיס: לכן אנחנו רוצים להעביר את זה בקריאה ראשונה.
אורלי לוי אבקסיס: כמובן אם יהיה נהיה בכנסת הבאה, לפרוטוקול אנחנו אומרים שיותר מאשר נשמח לשבת עם ההצעה הממשלתית, לרדת לרזולוציות יותר קטנות ולהביא את המוצר הטוב ביותר.
אורלי לוי אבקסיס: אני לא יכולה לקחת סיכון - ותפקיד הוועדה הזאת הוא להבטיח שלא יהיה סיכון כזה – שבפעם הבאה כל מה שעמלנו עליו עכשיו יתמוטט.
אורלי לוי אבקסיס: כמה כנסות ניסו להעביר את זה ולא הצליחו?
<יצחק קדמן: יותר מדי.
<יצחק קדמן: אפשר אולי למנוע את פיזור הכנסת?
<יצחק קדמן: אנחנו באמצע העבודה.
אורלי לוי אבקסיס: בטרם נשמע את הצדדים, ראשית נעשה את המיזוג של הצעות החוק תחת הצעת החוק שלי שעברה את ועדת השרים וכפי שהתחייבו המציעים במליאה עת צירפו את הצעות החוק שלהם להצעת החוק שעבר את ועדת השרים.
אורלי לוי אבקסיס: בבקשה, גברתי היועצת המשפטית, ורד.
<ורד קירו זילברמן: לפי תקנון הכנסת, הצעות חוק שהוצמדו עולות לדיון בוועדה והוועדה רשאית למזג שתי הצעות חוק או יותר באותו נושא שהועברו אליה אחרי הדיון המוקדם ולהביאן כהצעת חוק אחת לקריאה הראשונה.
<ורד קירו זילברמן: האם זאת ההחלטה של יושבת ראש הוועדה?
<ורד קירו זילברמן: אם זאת ההחלטה של יושבת ראש הוועדה ושל הוועדה, הוועדה צריכה להצביע על המיזוג, לאשר אותו ולהחליט איזה נוסח יהיה הנוסח שיידון לקריאה הראשונה.
אורלי לוי אבקסיס: מאחר שציינתי כבר שהנוסח המוסכם הוא הנוסח מספר פ/810, זה מה שעבר את ועדת השרים ולכן זה הנוסח המוביל.
אורלי לוי אבקסיס: אנחנו נצביע.
אורלי לוי אבקסיס: אני רק מודיע שחברת הכנסת עדי קול יושבת כאן על הכיסא של חברת הכנסת פנינה תמנו-שטה.
אורלי לוי אבקסיס: לגבי הצירופים, כבר במליאה צירפנו ולכן אין כאן בכלל שאלה.
אורלי לוי אבקסיס: אני מעלה להצבעה את המיזוג של הצעות החוק פ/1723 ו-פ/707 תחת הצעת החוק של פ/810.
אורלי לוי אבקסיס: התקבל פה אחד.
אורלי לוי אבקסיס: התקבלה הצעת המיזוג.
אורלי לוי אבקסיס: עכשיו נפנה למשרד הרווחה והשירותים החברתיים.
<אודיה איפרגן: מבחינת העמדה הממשלתית הכללית, אני מציעה שמשרד המשפטים יציג את עמדתו.
אורלי לוי אבקסיס: את לא מנהלת את הדיון אלא אני מנהלת אותו ואני לא סתם פניתי למשרד הרווחה.
אורלי לוי אבקסיס: בבקשה, חנה סלוצקי.
<חנה סלוצקי: למעשה אנחנו ישבנו ודנו בנושא הזה.
<חנה סלוצקי: אין ספק שהנושא של ההקמה של נציבות ילדים הוא חשוב והוא משמעותי וכל מה שאמרה יושבת הראש מאוד מאוד משמעותי, אבל בהחלט לא עשינו את העבודה עד לסיומה.
<חנה סלוצקי: אני כן ממליצה שנשמע את משרד המשפטים לגבי הנושא.
אורלי לוי אבקסיס: טובה בן ארי, משרד החינוך, מפקחת על יישום חוק זכויות התלמיד במשרד החינוך.
<טובה בן ארי: בעיקרון אנחנו בעד הצעת החוק.
<מוריה כהן בקשי: אנחנו נמצאים במצב קצת לא נוח.
אורלי לוי אבקסיס: גם לי.
אורלי לוי אבקסיס: תאמיני לי שהייתי מעדיפה לעשות את זה בדרך אחרת.
אורלי לוי אבקסיס: את יודעת כמה פעמים היינו בקשר.
<מוריה כהן בקשי: יש את הצד המהותי ויש את הצד הפורמלי.
<מוריה כהן בקשי: בצד המהותי, כידוע אנחנו תמכנו בקריאה הטרומית בהצעת החוק הזאת מתוך מחשבה שהיא תאוחד יחד עם הצעת חוק ממשלתית.
<מוריה כהן בקשי: הייתה עבודה מאוד אינטנסיבית, אני חייבת לומר, בנושא הזה במשרד המשפטים שבחנה גם את השאלה של המודלים השונים, עם יתרונות וחסרונות - אני אוכל אולי לפרט אחר כך קצת יותר לגבי יתרונות וחסרונות של כל מודל - כולל אפילו מחשבה של תקנים ושל מבנה.
<מוריה כהן בקשי: ממש ברמה הזאת.
<מוריה כהן בקשי: כולל גם תפקידים.
<מוריה כהן בקשי: קיווינו שנגיע תוך זמן קצר להביא את הדברים.
אורלי לוי אבקסיס: עברה יותר מחצי שנה.
<מוריה כהן בקשי: אני יודעת.
אורלי לוי אבקסיס: ההתחייבות שלי הייתה חצי שנה.
<מוריה כהן בקשי: ברמה הפורמלית, התוצאה של הסיטואציה הקשה הזאת היא שכיוון שהתמיכה הייתה - - -
אורלי לוי אבקסיס: זה גם כדי שההצעה שלכם והעבודה שלכם לא תרד לטמיון.
<מוריה כהן בקשי: אני יודעת אבל אני נאלצת להגיד שברמה הפורמלית, כאשר ועדת שרים תמכה רק לקריאה טרומית, עמדת הממשלה פורמלית בסיטואציה כזאת, למרות שחלפה חצי שנה, היא שלקריאה ראשונה ברירת המחדל היא התנגדות.
<מוריה כהן בקשי: אני אומרת שזה ברמה הפורמלית.
יעקב מרגי: הבנו את זה.
יעקב מרגי: בפתיח הבנו את זה.
דב חנין: לצערי אני לא אוכל לשבת כי אני צריך לרוץ בין ועדות אבל אני רואה שבוועדה הזאת עושים דברים נהדרים ובאתי לברך אותך על כך.
יעקב מרגי: אני שמתי לב שבכל הדברים הנהדרים הוא נמצא.
דב חנין: אני הולך לנסות לעשות דברים נהדרים אחרים.
<מוריה כהן בקשי: כרגע, מהותית להצעה הזאת, לא נוכל לתמוך בה.
אורלי לוי אבקסיס: מאחר שאתם גם לא נדרשים להצביע כאן, זה בסדר.
אורלי לוי אבקסיס: עקרונית הבנתי שכל המשרדים בעד.
אורלי לוי אבקסיס: אני אגיד לכם, הדרך הטובה ביותר ולכן חיכינו עד עתה – ראיתם שלא מיהרתי, די לחצתי עליכם שתתקדמו עם הצעת החוק הממשלתית אבל נתתי את הזמן – כי החשש הגדול הוא שאנחנו נתפזר, הצעת החוק הזאת תתמסמס ואיננו יודעים מה יקרה בקואליציה הבאה, אם וכאשר תקום ומי יהיו האנשים הממונים.
אורלי לוי אבקסיס: זאת תהיה חוסר אחריות משווע לעבור לסדר היום בלי לנסות להציל.
אורלי לוי אבקסיס: זאת רק קריאה ראשונה ובקריאה השנייה והשלישית, עת נגיע אליה, נחיל עליה דין רציפות בכנסת הבאה, אם לא אני, אז החברים האחרים.
אורלי לוי אבקסיס: אני רק אומרת שבהיותי יושבת ראש הוועדה, בהחלט בהמשך החקיקה הדברים ייעשו מול משרד המשפטים ובשיתוף ובהסכמה.
<מוריה כהן בקשי: עוד מילה אחת.
<מוריה כהן בקשי: ברמה המהותית אנחנו בעד הקמת נציבות אבל זה לא שדווקא במודל הזה.
אורלי לוי אבקסיס: לא יורדים לרזולוציות.
אורלי לוי אבקסיס: ברזולוציות ידונו בין הקריאה הראשונה לקריאה השנייה והשלישית.
<אודיה איפרגן: אני מבקשת שיובהר שגם עמדת משרד הרווחה עקרונית היא בעד נציבות אבל לא כפי שזה מופיע בהצעת החוק.
אורלי לוי אבקסיס: אנחנו נרד לרזולוציות.
יעקב מרגי: זה נאמר לפרוטוקול.
אורלי לוי אבקסיס: זה בפרוטוקול.
אורלי לוי אבקסיס: אל תדאגי.
<יצחק קדמן: אני רוצה לנסות להציע משהו במישור הטקטי, גם לאור כל מה ששמענו.
<יצחק קדמן: לצערנו הכנסת מתפזרת ואנחנו נכנסים לתקופה של שיתוק של לפחות עשרה חודשים להערכתי, דבר שהוא נורא ואיום מבחינת כל הנושאים שעומדים על הפרק.
<יצחק קדמן: חלק מכם מעורב מאוד למשל בחוק האומנה שאנחנו עשר שנים דוחפים אותו ואנחנו ככה קרובים אבל זה נעצר.
<מוריה כהן בקשי: הוא כנראה יעבור.
אורלי לוי אבקסיס: יש עוד הצבעות ביום שני.
<יצחק קדמן: אולי בקריאה ראשונה.
<יצחק קדמן: אני מציע כלקח מכל הדברים האלה לא להתעכב עכשיו יותר מדי על נוסחים ועל פרטים מפני שהכול כרגע לא משנה.
<יצחק קדמן: צריך לעשות מאמץ, ואני בטוח שאת יודעת איך לעשות את זה, וזה יהיה מאמץ מאוד קשה, לפחות להעביר באיזה נוסח שלא יהיה את החוק בקריאה ראשונה.
יעקב מרגי: כך שיחול עליו דין רציפות.
<יצחק קדמן: כדי שלא נתחיל בכנסת הבאה הכול מהתחלה.
<יצחק קדמן: יש לי הרבה מאוד הערות לנוסחים והצעות וכדומה, אבל אני לא נכנס לזה ואני מציע שגם האחרים לא ייכנסו לזה כדי שאפשר יהיה להביא את זה לקריאה ראשונה ולהבטיח רציפות בכנסת הבאה.
<יצחק קדמן: זאת הצעתי.
<שירן רייכנברג: אני עורכת דין ומנהלת הקליניקה לזכויות ילדים ונוער באוניברסיטה העברית.
<שירן רייכנברג: אני מבינה שלא נכנסים לרזולוציות.
אורלי לוי אבקסיס: לא נכנסים.
<שירן רייכנברג: אני לא אכנס אליהן אלא רציתי לומר שגם אנחנו בקליניקה מאוד תומכים בהצעה ונשמח לעזור ולעשות כל מה שאפשר כדי לקדם אותה במהירות האפשרית.
<ג'וני קליין: אני מנכ"ל יוניסף ישראל.
<ג'וני קליין: גם אנחנו שמחים לראות שאחרי אשרור של האמנה יש סוף סוף הגשמה של סעיף 4.
יעקב מרגי: אין דבר יותר טוב מאשר בן אדם רואה שהחלומות שלו מתגשמים, אם זה בחוק ההונאה עליו דיברנו כל כך הרבה שנים ועכשיו נושא הנציבות די מתקדם.
יעקב מרגי: כפוליטיקאי מהאופוזיציה הייתי צריך לברך על פיזור הכנסת, אין ספק שזה מכניס את המדינה לשיתוק ואני חושב שנכון להעביר את ההצעה בקריאה ראשונה כדי שיחול עליה דין רציפות בכנסת הבאה כך שנוכל להתקדם הלאה.
יעקב מרגי: אין לי ספק שאורלי תהיה גם בכנסת הבאה.
עדי קול: אני חייבת להגיד שכסטודנטית למשפטים כבר לפני המון שנים, הייתי חלק מוועדת רוט-לוי, דיברנו על הנציבות בוועדת רוט-לוי, כבר לפני עשרות שנים, ואני שמחה לראות שאנחנו מגיעים לזה עכשיו ומוציאים את הנושא הזה לפועל.
עדי קול: אני מתרגשת מאוד.
עדי קול: אין ספק שאנחנו חייבים להעביר את זה בקריאה ראשונה.
עדי קול: אני מודה לאורלי על מאמץ שהיא עושה כדי להעביר את ההצעה בקריאה ראשונה.
אורלי לוי אבקסיס: אני מודה גם לך ומודה לכולם.
אורלי לוי אבקסיס: ברוח אופטימית זאת שכולם בעד רוח הדברים, אנחנו נעבור להקראה כדי שגם נספיק להכין את זה ולהניח את זה במליאה כדי שביום שני נוכל להצביע.
<ורד קירו זילברמן: הצעת חוק נציבות זכויות הילד, התשע"ה-2014 מטרת החוק מטרת חוק זה לקדם את השמירה וההגנה על זכויות ילדים, וזאת ברוח אמנת האומות המאוחדות בדבר זכויות הילד, שאושרה על ידי האומות המאוחדות ביום כ"סב בחשוון התש"ן (20 בנובמבר 2989) (בחוק זה – האמנה), להביא לתיאום בין משרדי הממשלה לגבי זכויות הילד בישראל ולהקים לשם כך את נציבות זכויות הילד.
<ורד קירו זילברמן: הקמת הנציבות מוקמת בזה נציבות לזכויות הילד (בחוק זה – הנציבות), שתפעל במשרד המשפטים.
<ורד קירו זילברמן: תפקידי הנציבות הנציגות תפעל לקידום מטרת החוק, ובין היתר – תמליץ ותייעץ למשרדי הממשלה לגבי הגנה על זכויות ילדים וקידומן.
<ורד קירו זילברמן: תציע תיקוני חקיקה וחקיקה חדשה בתחום פעולתה.
<ורד קירו זילברמן: תפעל להעמקת המודעות הציבורית בתחום פעולתה של הנציבות.
<ורד קירו זילברמן: תגיש חוות דעת בנושאים אלה: הצעות חוק.
<ורד קירו זילברמן: חתימה או אשרור על אמנות בין-לאומיות.
<ורד קירו זילברמן: תאסוף ידע ונתונים בתחומי פעולתה ותפיץ אותם בקרב משרדי הממשלה.
<ורד קירו זילברמן: דין וחשבון הנציבות תגיש דין וחשבון שנתי שיפרט את פעולותיה וייתן תמונת מצב ונתונים לגבי יישום האמנה ומצב הילדים בישראל.
<ורד קירו זילברמן: הדין וחשבון השנתי יוגש לשר המשפטים (בחוק זה – השר) ולוועדה המיוחדת לזכויות הילד בכנסת (בחוק זה – הוועדה) ואם לא הוקמה בכנסת ועדה כאמור, לוועדתה עבודה, הרווחה והבריאות של הכנסת.
<ורד קירו זילברמן: הממשלה תקיים דיון בדין וחשבון.
<ורד קירו זילברמן: קבלת מידע הנציבות רשאית לדרוש מגוף מבוקר המנוי בסעיפים 9(1) עד (6) לחוק מבקר המדינה, התשי"ח-1958 (נוסח משולב), וכן מגוף מבוקר אחר המנוי בסעיף 9 לחוק האמור ושהחליט עליו שר המשפטים, באישור הוועדה (בסעיף זה – גוף מבוקר) כל ידיעה, מסמך או דין וחשבון (בסעיף זה – מידע), המצוי בתחום פעולתה של הנציבות והדרוש לה לשם ביצוע תפקידיה.
<ורד קירו זילברמן: מצא השר האחראי על הגוף המבוקר, כי מסירתו של המידע עשויה לסכן את ביטחון המדינה, את יחסי החוץ שלה או את שלום הציבור, רשאי הוא להורות כי לא יועבר אותו מידע.
<ורד קירו זילברמן: ואולם, אם ניתן להעביר לנציבות חלק מן המידע שאין בגילויו סכנה כאמור, יועבר אותו החלק.
<ורד קירו זילברמן: לא יימסר מידע לפי סעיף זה, אם מסירתו אסורה לפי כל דין.
<ורד קירו זילברמן: נציב לזכויות הילד הממשלה, בהתייעצות עם שר המשפטים, שר הרווחה והשירותים החברתיים ושר החינוך, תמנה נציב לזכויות הילד.
<ורד קירו זילברמן: הנציב יהיה ממונה על ביצוע תפקידי הנציבות.
<ורד קירו זילברמן: כשיר לכהן כנציב אזרח ישראלי ותושב ישראל, בעל תואר אקדמי במקצוע שבתחום תפקידי הנציבות.
<ורד קירו זילברמן: הנציב יהיה עובד המדינה והודעה על מינויו תפורסם ברשומות.
<ורד קירו זילברמן: עובדי הנציבות עובדי הנציבות הם עובדי מדינה.
<ורד קירו זילברמן: תקציב הנציבות תקציב הנציבות ייקבע כסעיף תקציב נפרד, כמשמעו בחוק יסודות התקציב, התשמ"ה-1985.
<ורד קירו זילברמן: ועדה מייעצת שר המשפטים, שר הרווחה והשירותים החברתיים ושר החינוך ימנו ועדה מייעצת לנציבות.
<ורד קירו זילברמן: הודעה על מינוי הוועדה המייעצת והרכבה תפורסם ברשומות.
<ורד קירו זילברמן: בוועדה המייעצת יהיו חברים מומחים בתחום פעולתה של הנציבות, נציגי ארגונים העוסקים בקידום זכויותיהם של ילדים, נציגי ממשלה ורשויות אכיפת החוק ונציגי ציבור.
<ורד קירו זילברמן: ביצוע ותקנות שר המשפטים ממונה על ביצוע חוק זה והוא רשאי להתקין תקנות לביצועו.
אורלי לוי אבקסיס: אנחנו נצביע על הנוסח הזה כפי שהוקרא.
<יצחק קדמן: אם אפשר, הערות מאוד טכניות.
<יצחק קדמן: בסעיפים 6 ו-9, אני מציע להוסיף את שר הבריאות.
<יצחק קדמן: הבריאות היא דבר רלוונטי מאוד.
אורלי לוי אבקסיס: אנחנו כרגע לא נשנה כלום.
יעקב מרגי: לקראת הקריאה השנייה והשלישית.
אורלי לוי אבקסיס: לקראת הקריאה השנייה והשלישית אנחנו נדון בכל הסעיפים בהרחבה.
עדי קול: בהצעה שלנו יש תפקידים נוספים לנציבות.
אורלי לוי אבקסיס: לא נחכה לחוק הממשלתי כדי לרדת לסעיפים.
אורלי לוי אבקסיס: אנחנו מתחייבים כאן.
אורלי לוי אבקסיס: אנחנו עוברים להצבעה.
אורלי לוי אבקסיס: מי בעד אישור הצעת חוק נציבות זכויות הילד, התשע"ה-2014?
אורלי לוי אבקסיס: הצעת חוק נציבות זכויות הילד פ/810/19 קיבלה את אישור הוועדה כהכנה לקריאה ראשונה ותגיע למליאה להצבעה בקריאה ראשונה.
אורלי לוי אבקסיס: לאחר מכן היא תחזור לוועדה הזאת להכנה לקריאה שנייה ושלישית.
פנינה תמנו: אני פותחת את ישיבת הוועדה לזכויות הילד.
פנינה תמנו: על סדר היום: הצעת חוק הכשרות המשפטית והאפוטרופסות (תיקון - שלילת אפוטרופסות מאדם שהורשע בעבירות מין ואלימות נגד ילדיו), התשע"ד-2014.
פנינה תמנו: חברת הכנסת יפעת קריב עדכנה שהיא נעדרת היום והיא מתנצלת על-כך.
פנינה תמנו: יציג, חבר הכנסת דוד צור.
דוד צור: הצעת החוק מאוד הגיונית.
דוד צור: במצב הקיים היום, כל טיפול רפואי בילד שנמצא תחת השגחה דורש הסכמת ההורים.
דוד צור: הצעת החוק באה לומר שהורים שהתעללו, או מכים, או מתעללים מינית וכל מיני בישין בילדיהם, לא יהיו זכאים בעצם להיות בלופ של האישור לביצוע פרוצדורות.
דוד צור: בעצם להוציא אותם מהמצב הזה ולא נותנים לאותו הורה זכות הסכמה, סירוב וכן הלאה.
דוד צור: הורה יכול לערער.
דוד צור: עדיין יש כאן איזה איזון ויש להורה זכות לערער בבית המשפט וההצעה מאפשרת את זה.
דוד צור: אני חושב שצריך לאשר את זה.
פנינה תמנו: אני חושבת שזאת מדרגה ראויה ונכונה.
פנינה תמנו: עם זאת, התיקון הזה הוא מאוד חשוב כי נוצר מצב אבסורדי, שבעצם אנחנו מקנים זכויות לאדם הפוגע.
פנינה תמנו: אנחנו מדברים לא על שלב של אישום אלא שלב שכבר נגזר דינו והוא מרצה עונש.
<ורד קירו: שהוגש כתב אישום.
פנינה תמנו: אני חשבתי שזה רק אם הוא בכלא.
פנינה תמנו: אני רוצה לשמוע התייחסות לכך.
פנינה תמנו: לפני שאנחנו עוברים להערות אני רוצה לעבור להקראה.
פנינה תמנו: זאת פעם ראשונה שאני נחשפת לנוסח המלא.
פנינה תמנו: אמנם התיקון מוכר לי אבל אשמח שתיקראי.
<ורד קירו: "הצעת חוק זכויות החולה (תיקון – הסכמה בשם קטין שהורהו הואשם בעבירות מין ואלימות נגד ילדיו), התשע"ה-2014.
<ורד קירו: הוספת סעיף 15א בחוק זכויות החולה, התשנ"ו-1996, אחרי סעיף 15 יבוא: הסכמה בשם קטין שנגד הורהו הוגש כתב אישום בעבירות מין ואלימות 15א.
<ורד קירו: על אף האמור בכל דין, לא תידרש הסכמתו של הורה שהוגש נגכדו כתב אישום בעבירה בגין פגיעה בילדו, לטיפול רפואי בילד לרבות אבחון, בדיקה וטיפול פסיכיאטרי הקשור בפגיעה הנטענת בכתב האישום ולא יימסר לותו הורה מידע הנוגע לטיפול כאמור, אלא אם כן זוכה ההורה מאותו אישום.
<ורד קירו: "
פנינה תמנו: לגבי סעיף א'.
פנינה תמנו: אנחנו מדברים בעצם על כל מה שקשור לבדיקה ולטיפול.
<ורד קירו: טיפול רפואי, אבחון, בדיקה וטיפול פסיכיאטרי.
פנינה תמנו: זאת אומרת שממש מודגש באיזה נושאים.
<ורד קירו: נכון.
<ורד קירו: "ב.
<ורד קירו: הורה שהוגש נגדו כתב אישום רשאי לפנות לבית המשפט לענייני משפחה בבקשה להורות כי לא יחולו לגביו הוראות סעיף קטן 0א), כולן או מקצתן ובית המשפט לא יורה כן זולת אםן מצא כי מתקיימות נסיבות מיוחדות המצדיקות זאת וכי אין בהוראה כאמור כדי לפגוע בטובת הילד".
פנינה תמנו: האם מדובר באותו בית משפט שדן בתיק שלו?
<הודיה איפרגן: לא.
<הודיה איפרגן: כתב האישום הוא לבית המשפט הפלילי וכאן בית המשפט המוסמך הוא בית המשפט לענייני משפחה, שהורה מבקש לקבל הוראות לגבי עצמו.
פנינה תמנו: יש בזה היגיון?
פנינה תמנו: אנחנו חושבים שלבית משפט פלילי אין את הכלים להיכנס לנושא של סמכויות של הורים ביחס לילדים שלהם.
פנינה תמנו: ממילא, ככל שיתפתח התיק, מן הסתם יהיו עוד הליכים שקשורים גם למשפחה ולכן נכון שמערכת היחסים והסמכויות בין ההורים לבין הילד תידון בבית המשפט לענייני משפחה.
פנינה תמנו: מה מידת הסמכות שקיימת לבית המשפט לענייני משפחה שדן בערעור, לקבל חומרים על התיק שמתנהל?
פנינה תמנו: לפעמים בית משפט למשפחה רוצה לאמוד את רמת הסיכון והוא לא יכול לעשות זאת אם התיק הפלילי לא בפניו.
<הודיה איפרגן: בוודאי שהוא יוכל לקבל מידע מתוך התיק הפלילי, כמו כל הליך שמתנהל בבית המשפט לענייני משפחה - - -
פנינה תמנו: באיזו סמכות?
<הודיה איפרגן: ראשית, אני משערת שעו"ס לסדרי דין או עו"ס לחוק הנוער, לפי העניין, יהיה מעורב.
<הודיה איפרגן: עו"ס יכול לקבל את כל המידע מההליך הפלילי ולהציג אותו בבית המשפט.
פנינה תמנו: תצייני את זה.
פנינה תמנו: אני מבקשת שהיועצת המשפטית תכניס את זה.
פנינה תמנו: לבדוק איזה סמכויות יש בחוק על-מנת שבית המשפט לענייני משפחה יוכל לקבל בפניו את כל החומרים שקשורים ונדונים בהליך הפלילי אני חושבת שללא החומרים הללו, בית המשפט לענייני יישאר עם חסר מסוים כדי להחליט בנושא.
פנינה תמנו: עם זאת, אני מקבלת את ההערה שלך שנכון שאנחנו רוצים להגיע לערכאה הנכונה שזה בית המשפט לענייני משפחה, שלהם יש את המומחיות בכל מה שקשור להורות וסמכויות והם רואים את התמונה הכללית.
<מיכל גולד: אני ממשרד המשפטים.
<מיכל גולד: חשוב לי להגיד שבגלל זה בחרנו את השלב שאחרי הגשת כתב האישום.
<מיכל גולד: כלומר, כבר יש כתב אישום מנוסח, העבירות כבר כתובות.
<מיכל גולד: אנחנו לא בשלב של חקירה.
פנינה תמנו: אבל זה עדיין לא משנה מבחינה פרוצדוראלית אם יש בפניו או לא.
פנינה תמנו: אנחנו נבדקו את זה.
פנינה תמנו: הוועדה כמובן תעשה את הבדיקות שלה.
פנינה תמנו: לטעמי קיימת בחוק יכולת לראות.
פנינה תמנו: אנחנו נסיים את ההקראה ואחר-כך נשמע את ההערות.
<ורד קירו: "ג.
<ורד קירו: אין בפניה כאמור בסעיף קטן (ב) כדי לעכב מתן טיפול רפואי או לאפשר מסירת מידע להורה הפוגע, כל עוד לא החליט בית המשפט אחרת.
<ורד קירו: ד.
<ורד קירו: לעניין סעיף זה, "עבירה בגין פגיעה בילדו", עבירת מין או אלימות כהגדרתה בחוק זכויות נפגעי עבירה, תשס"א-2001".
<ורד קירו: אני רק רוצה להעיר שבמקור הצעת החוק הזאת היתה תיקון לחוק הכשרות המשפטית והאפוטרופסות.
<ורד קירו: בעקבות הסכמה בין המציעים לבין משרדי הממשלה, ההצעה הפכה להיות תיקון לחוק זכויות החולה.
<ורד קירו: מבחינת העמדה המשפטית שלנו זה באמת המקום הראוי שהתיקון יתבצע בו.
<ורד קירו: לכן מה שהובא לפניכם זה הצעת לתיקון חוק זכויות החולה ולא לחוק הכשרות המשפטית.
פנינה תמנו: אני מסכימה עם זה לחלוטין.
<גליה עציון: כמה הערות.
<גליה עציון: מהניסיון שלנו, טיפול צריך לכלול גם טיפול פסיכולוגי.
<גליה עציון: האם זה נכנס לחוק זכויות החולה?
<גליה עציון: להסתפק בפסיכיאטרי בלבד זה ממש לא מספיק.
פנינה תמנו: השאלה האם נדרשת הסכמה לטיפול פסיכולוגי?
<גליה עציון: זה אותו דבר.
<גליה עציון: אי-אפשר לטפל בלי הסכמת שני ההורים.
<עירית גזית: למשל, במרכז למניעת אלימות במשפחה אי-אפשר לטפל בילד אם אבא שלו פוגע.
פנינה תמנו: אני מבקשת שיירשם בפרוטוקול שבקריאה שנייה ושלישית צריך לבחון את הנושא של הטיפול הפסיכולוגי.
פנינה תמנו: האם זה נכון שזה ממוקד?
פנינה תמנו: האם יש דברים נוספים שצריך להכניס בכל מה שקשור לטיפול רפואי או פעולות נוספות שנדרש קטין להסכמת הורים.
<גליה עציון: רפואי או פרה-רפואי.
<גליה עציון: לשם נכנס בעצם הפסיכולוגי וזה מאוד קריטי.
<גליה עציון: שני דברים נוספים.
<גליה עציון: לפעמים בית המשפט היותר מתאים זה בית משפט לנוער.
<גליה עציון: המחשבה על בית למשפחה היא במקרים שיש סכסוך בין ההורים.
<גליה עציון: במקרים שאין סכסוך, יש הורה פוגע ויש ילד וההורה השני, או שהוא לא בתמונה, בית המשפט הנכון הוא בית המשפט לנוער דווקא.
<גליה עציון: אני מסכימה שלא בית המשפט הפלילי אבל כן בית משפט שמומחה בנושא, שהוא בית משפט לנוער.
<הודיה איפרגן: הסיבה שזה בית משפט לענייני משפחה זה בגלל שיש פן של האפוטרופסות של ההורים.
<הודיה איפרגן: זה הפן של ההסכמה.
<הודיה איפרגן: בית המשפט לנוער דן בהוצאה ממשמורת.
<הודיה איפרגן: הנושא של הדיון בסמכויות האפוטרופסות של ההורים נעשית בבית המשפט לענייני משפחה.
פנינה תמנו: גם אם יש הורה יחיד בתמונה?
פנינה תמנו: בעצם נציגת נעמת אומרת שבעצם בית משפט לענייני משפחה דן אגב אורחה כאשר יש סכסוך בין בני זוג.
<גליה עציון: לא רק.
פנינה תמנו: אני מבינה מההבהרה שלך שזה לא חייב להיות סכסוך בין הורים וגם אם נעדר הורה אחד עדיין - - -
<גליה עציון: יש פה אסקטים של קטין נזקק.
<הודיה איפרגן: אם יש הורה אחד מטיב והורה השני פוגע, אין בכלל הליך בבית משפט לנוער.
<הודיה איפרגן: בית משפט לנוער לא רלוונטי פה?
פנינה תמנו: מה קרה אם יש רק הורה פוגע?
<הודיה איפרגן: יכול להיות שיהיה הליך בבית משפט לנוער.
פנינה תמנו: צריך להבהיר את הנקודה.
פנינה תמנו: אז ישנם מצבים, ובצדק אומרת נציגת נעמ"ת, שיכול להיות שזה הורה חד הורי והוא הפוגע.
פנינה תמנו: אי-אפשר להתעלם מהעבודה שתיווצר סיטואציה שזה בית משפט לנוער.
פנינה תמנו: על כן, לפני קריאה שנייה ושלישית, יירשם בפרוטוקול שכן יש צורך להוסיף שלא רק בבתי המשפט לענייני משפחה יידונו הנושאים הללו, כדי שלא נעמיד את הקטין בסיטואציה של חסם.
<הודיה איפרגן: צריך לדון בזה לקראת קריאה שנייה ושלישית יש הרבה מיד שצריך לדון בו.
פנינה תמנו: לקראת קריאה שנייה ושלישית אני ממליצה לגורמים המקצועיים לשבת יחד ולשמוע גם את הארגונים שנמצאים כאן סביב השולחן ולגבש את הדבר הנכון ביותר שימקסם את ההגנה שאותה אנחנו שואפים לתת לילד.
<גליה עציון: זה אמנם לא פה, אבל בהזדמנות חגיגית זאת, אנחנו נתקלות הרבה מאוד בקושי לתת טיפול לילד שמגיע עם אימא שלו למקלט לנשים מוכות.
<גליה עציון: יש עו"ס לילדים ולמעשה אותה בעיה חלה פה כי כל טיפול רפואי או פאר רפואי - - -
פנינה תמנו: איך זה קשור להצעת החוק?
פנינה תמנו: זה נושא בפני עצמו שדורש דיון מעמיק, פתרון מעמיק.
<גליה עציון: אנחנו אומרים שכשיש חלון - - -
פנינה תמנו: החלון הוא לא פה.
<גליה עציון: אני חושבת שהחלון הוא דווקא כן פה.
<גליה עציון: זאת בדיוק התייחסות ממוקדת - - -
פנינה תמנו: שוב אני אומר, לא בחוק הזה.
פנינה תמנו: זה נושא כבד משקל שצריך לדון עליו.
פנינה תמנו: גם אם זה ידרוש הסדרה בחקיקה, אז עוד שלושה חודשים הבית הזה יחזור לתפקד, עם או בלי מי שהיה פה לפני ואחרי.
פנינה תמנו: אני חושבת שזה נושא כל-כך חשוב שלא כדאי להשאיר.
פנינה תמנו: עכשיו אנחנו מעבירים בקריאה ראשונה וזה לא נראה נכון בעיניי.
<שירן רייכנברג: אני עו"ד ומנחה בקליניקה לזכויות ילדים ונוער באוניברסיטה העברית.
<שירן רייכנברג: יש לנו כמה הערות.
<שירן רייכנברג: אנחנו חשבנו שזה עדיין יהיה בחוק הכשרות המשפטית והאפוטרופסות, כי מבחינתנו זה המקום היותר מתאים.
פנינה תמנו: זה לא יהיה שם, הלאה.
<שירן רייכנברג: אין בהצעה הזאת שום התייחסות למקום של הילד בהליך ולקטין.
<שירן רייכנברג: אם הקטין רוצה להגיש בקשה, במידה ומתנהל הליך בעניינו בבית משפט לנוער, איפה המקום שלו?
פנינה תמנו: איזו בקשה, פרטי.
<שירן רייכנברג: בהנחה והקטין מודע לזה שההורה או שני ההורים התעללו בו והוא רוצה לנתק אפוטרופסות מהם בגלל ההתעללות שהוא עבר.
פנינה תמנו: נציגת משרד המשפטים, תקני אותי, אבל אתם מעמידים עורכי דין שאמורים לייצג את האינטרס.
<שירן רייכנברג: נכון, אבל אין פה התייחסות לזכות הקטין לפנייה.
<הודיה איפרגן: יש סמכות אחרת בחוק, זה לא צריך להיות פה.
<שירן רייכנברג: אבל יש פה אפשרות לכל אחד אחר לפנות חוץ מהקטין.
<הודיה איפרגן: כן, אבל בחוק בית המשפט לענייני משפחה, בכל מקרה היום מאפשר לקטין לפנות בכל בקשה באמצעות מי שהוא רוצה.
פנינה תמנו: קיבלתי את התשובה, תודה.
<שירן רייכנברג: אני חושבת שיש מקום להתייחס לקטין בתוך המסגרת של ההליך.
<שירן רייכנברג: גם שאלה של מבחן כתב אישום והזיכוי, לפחות שזה לא יהיה זיכוי מחמת הספק.
פנינה תמנו: לא, אנחנו לא מתייחסים להחלטות בית המשפט.
פנינה תמנו: מה עוד?
<שירן רייכנברג: לא, בתוך הניסוח.
<שירן רייכנברג: "זוכה ההורה מהאישום".
פנינה תמנו: לא, אנחנו לא מתייחסים לזה.
<שירן רייכנברג: העובדה שזה מתייחס רק להליך רפואי.
<שירן רייכנברג: כשמדובר על אפוטרופוס שממונה לקטין בנושא של גוף ורכוש בעניינים האלה.
<שירן רייכנברג: השאלה האם אין מקום להתייחס גם לזה.
<שירן רייכנברג: שוב עולה השאלה - - -
פנינה תמנו: הרכוש זה לא פה.
פנינה תמנו: אתן בקליניקות עושות עבודה מצוינת.
פנינה תמנו: אתן וודאי יכולות לגבש הצעת חוק הקשורה בזכויות נוספות של ילדים.
פנינה תמנו: כמו שאמרתי, עוד שלושה חודשים יהיה לכן פה הרבה ביקוש.
<טל נשרי: לגבי הנושא של טיפול פסיכולוגי.
<טל נשרי: טיפול פסיכולוגי מוגדר בחוק זכויות החולה כטיפול רפואי.
<טל נשרי: פסיכולוגים מוגדרים כמטפלים לפי חוק זכויות החולה.
<טל נשרי: לכן ברגע שזה נכנס כתיקון לחוק זכויות החולה, זה ממילא חל גם על טיפול פסיכולוגי.
<גליה עציון: פה כתוב טיפול פסיכיאטרי.
פנינה תמנו: אנחנו כבר התייחסנו לזה בפרוטוקול.
פנינה תמנו: נתייחס ונבדוק גם טיפולים פרה-רפואיים.
<טל נשרי: התיקון הזה בעצם משלים תזכיר שהופץ על-ידי משרד הבריאות בנושא של הסכמה של קטינים באופן כללי והוא עוסק גם בנושא של הסכמה של קטינים באופן עצמאי, במידה שיש חשש שהם נפגעו מעבירת מין.
פנינה תמנו: מצוין, קלעתם לדעת גדולים.
<מיכל גולד: יש פה שינוי מהנוסח שסוכם עם המציעה לעניין סעיף קטן ד'.